Karjankasvattaja kirjoitti avoimen vastineen viestiin, joka oli jätetty nimettömänä hänen tilansa portille.

Karja-aitauksen porttiin laitettu veganismin puolesta puhuva viesti ja karjankasvattajan siihen antama vastaus ovat herättäneet vilkasta keskustelua sosiaalisessa mediassa.

Kaikki alkoi siitä, kun ylämaankarjan kasvattaja Johanna Ratia oli Askolan-kotinsa yhteydessä olevan karjan hoidettuaan lähtenyt tarkastamaan laumaansa Porvoon Ruskikselle. Karja-aitauksen porttiin oli ilmestynyt viesti, josta puuttui lähettäjän nimi.

Jos et näe päivitystä, katso se tästä.

– Tervetuloa tutustumaan ylämaankarjaan. Täällä voit katsoa silmiin heitä, joiden kaltaisia söit edellisellä ateriallasi. Omilla valinnoillasi voit vaikuttaa siihen, annatko heidän päätyä lautaselle. Lopetetaan tämä yhdessä, luki viestissä, joka oli todennäköisesti kiinnitetty torstaina.

Ylämaankarjan kasvatus on Johanna Ratian elämäntyö.­

Viestin lopussa oli linkki Vegaaniliiton verkkosivuille ja veganismista kertovalle verkkosivustolle. Karjankasvattaja Ratia ei viestistä suivaantunut.

– Ei se minulle sen ihmeellisempi asia ollut, mutta jos joku jättää minulle viestin, niin haluan vastata siihen sen mukaan, mitä meillä on siihen sanottavaa, kertoo Ratia Ilta-Sanomille.

”Viestiä ei ole lähetetty Vegaaniliitosta”

Vegaaniliiton puheenjohtaja Sari Komulainen sanoo, ettei Ratian saama viesti liity Vegaaniliiton toimintaan.

– Viestiä ei ole lähetetty Vegaaniliitosta eikä Vegaaniliiton nimissä. Viestissä ollut logo on englantilaisen Vegan Societyn vegaanisten tuotteiden trademark-merkki, ja muistuttaa meidän logoamme läheisesti, Komulainen kertoo IS:lle.

Hänen mukaansa Vegaaniliiton toimintatapoihin kuuluu positiivinen, asiallinen, kannustava ja mukaanottava asenne.

– Emme tuomitse, vaan keskustelemme hyvässä yhteishengessä. Uskon, että eläinten hyvinvointi kiinnostaa meitä kaikkia. Toivon, että viestin kirjoittaja on tarkoittanut, että me olemme taho, jonka kanssa voi keskustella asiallisesti.

Tilallisen vastine sai kannatusta

Ratia laati tilansa Facebook-sivulle vastineen, jota oli perjantaiaamuna jaettu jo yli 2 000 kertaa. Päivitys on kerännyt paljon kommentteja, joissa kehutaan Ratian asiallista vastausta nimettömälle viestin jättäjälle.

– Jokaisella on oma mielipide, jokainen saa syödä tai olla syömättä lihaa. Haluan itse syödä eettisesti ja ekologisesti kasvatettua lihaa ja siksi kasvatan lihakarjaa. Se on meidän elämäntyö, kertoo Ratia.

Kuvassa on viesteissä mainittuja ylämaansonneja, jotka laiduntavat Porvoon Ruskiksen luonnonsuojelualueella, noin yhdeksäntoista hehtaarin alalla.­

Vegaanitahon lähestyminen on Ratialle ensimmäinen kerta, kun hänen tilaansa on kritisoitu.

– Ensimmäinen kerta ja toivottavasti viimeinen. Jos halutaan parantaa eläintenoloja, pitäisi ehkä keskittyä tehotuotantoon ja ulkomaiseen maatalouteen. Minun puolesta ihan hyvin voisi syödä vähemmän lihaa, mutta sen täytyisi sitten olla laadukkaampaa ja tiedetään mistä se tulee, eikä haeta vain kaupasta vaikka brasilialaista kanaa, sanoo Ratia.

Nimettömällä aitaan jätetyllä viestillä ei kuitenkaan ole vaikutusta Ratian tilan toimintaan.

– Meidän eläimillä on hyvät oltavat, eikä meillä sen suhteen ole mitään muutettavaa. Eikä meillä ole mitään ketään vastaankaan. Viestini oli vain vastine meille jätettyyn viestiin. Minusta tarvittaisiin kunnioitusta puolin ja toisin niin vegaanilta lihansyöjälle kuin toiseenkin suuntaan, sanoo Ratia.

Monet ylämaankarjatilat järjestävät tulevana viikonloppuna avoimien ovien päivät, jolloin tiloille pääsee katsomaan, kuinka karjaa kasvatetaan. Avoimien ovien päivät eivät liity Ratian saamaan nimettömään viestiin.

Tässä karjankasvattaja Johanna Ratian kirjoittama vastaus nimettömän viestin jättäjälle (vastausta on lyhennetty):

”Hyvä Vegaaniliitto (tai se henkilö joka nimettömästi vegaaniliiton nimissä kirjoitat),

Toitte esille erinomaisen pointin kuluttajalle: täällä pääsee nimenomaan näkemään miten lihaksikin kasvatettavat eläimet elävät! Ne kaupan lihatiskilläkin vakuumissa olevat lihat ovat peräisin eläimestä, mutta valitettavan usein ulkomaalaisilta tehotuotantotiloilta,joissa eläimet elävät lyhyen elämän ahtaissa tiloissa soijaa syöden ja antibiooteilla pumpattuna. Kritiikki pitäisikin osoittaa oikeaa tehotuotantoa kohtaan, ei pieniä suomalaisia tiloja kohtaan, jossa eläimet saavat erittäin hyvää ja yksilöllistä kohtelua.

Suosimalla suomalaista ja ostamalla lihaa suoraan tiloilta voi kuluttaja olla varma miten eläin on elämänsä elänyt. Näytämme avoimesti eläintemme olot ja kerromme mielellämme niiden tarinan alusta loppuun, laitumelta lautaselle. Olemme mukana niiden elämän ensi hetkistä viimeiseen ja hoidamme niitä joka ikinen päivä vuorokauden ja vuoden ympäri.

Lihaksikin kasvatettava eläin ansaitsee hyvän, kunnioitettavan ja lajityypillisen elämän laiduntaen laumassa. Me tarjoamme sellaisen kaikille eläimillemme. Ylämaankarjan kestävyys, luonnonmukaisuus, alkuperäisyys, se että rotu käyttää ainoastaan nurmirehua ravintonaan eikä väkirehuja ja on hidaskasvuinen ja laiduntaa ulkona laajoilla laitumilla lajitovereiden kanssa on kaikkea vastakkaista tehotuotantoon ja huonoihin oloihin. Tämä on todellista naudanelämää.

Tälläkin laitumella laiduntavat eläimet tekevät tärkeää työtä luonnon monimuotoisuutta lisäämällä ja estämällä kauniin luonnonsuojelualueen pusikoitumista ja rehevöitymistä.

Lihan syönti tai syömättömyys on jokaisen oma, henkilökohtainen asia ja valinta ja sitä tulisi myös kunnioittaa, puolin ja toisin. Lihansyöntiä olisi hyvä vähentää ja syöminen kannattaa keskittää lihaan, jonka ostaa suoraan sitä kasvattavilta tiloilta.

Tällöin tietää eläinten olot ja tietää myös että tuotto menee siihen eläinten hoitoon ja hyvinvointiin. Jokaisen pitäisi tietää mitä ja ketä syö.”